ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
ΤΗΣ ΕΥΡΩΠΑΪΚΗΣ ΕΝΩΣΗΣ
(τρίτο τμήμα)
της 15ης Ιουνίου 2016
Υπόθεση F‑61/12
Beata Stepien
και
Mario Animali
κατά
Ευρωπαϊκής Επιτροπής
«Υπαλληλική υπόθεση – Υπάλληλοι – Συντάξεις – Μεταφορά των εθνικών συνταξιοδοτικών δικαιωμάτων – Προτάσεις αναγνωρίσεως συντάξιμων ετών – Μη βλαπτική πράξη – Απαράδεκτο της προσφυγής – Αίτηση προς το Δικαστήριο Δημόσιας Διοίκησης για να αποφανθεί χωρίς να εισέλθει στην ουσία – Άρθρο 83 του Κανονισμού Διαδικασίας»
Αντικείμενο:      Προσφυγή ασκηθείσα δυνάμει του άρθρου 270 ΣΛΕΕ, το οποίο έχει εφαρμογή στη Συνθήκη ΕΚΑΕ βάσει του άρθρου 106α της Συνθήκης αυτής, με την οποία η Beata Stepien και ο Mario Animali ζητούν την ακύρωση των αποφάσεων της αρμόδιας για τους διορισμούς αρχής της Ευρωπαϊκής Επιτροπής, αντιστοίχως της 2ας και της 19ης Μαρτίου 2012, με τις οποίες απορρίφθηκαν οι διοικητικές ενστάσεις τους κατά των «αποφάσεων» περί καθορισμού των μεταφερόμενων, στο συνταξιοδοτικό σύστημα της Ένωσης, συνταξιοδοτικών δικαιωμάτων που είχαν αποκτηθεί προγενέστερα στο πλαίσιο άλλου συστήματος και, εφόσον παρίσταται αναγκαίο, την ακύρωση των «αποφάσεων», αντιστοίχως της 27ης Ιουλίου και της 5ης Οκτωβρίου 2011, σχετικά με τον τρόπο υπολογισμού των εν λόγω δικαιωμάτων.
Απόφαση:      Η προσφυγή απορρίπτεται. Οι Beata Stepien και Mario Animali φέρουν τα δικαστικά τους έξοδα και καταδικάζονται στα δικαστικά έξοδα στα οποία υποβλήθηκε η Ευρωπαϊκή Επιτροπή.
Περίληψη
Υπαλληλικές προσφυγές – Βλαπτική πράξη – Έννοια – Πρόταση αναγνωρίσεως συντάξιμων ετών για τη μεταφορά στο σύστημα της Ένωσης των συνταξιοδοτικών δικαιωμάτων που αποκτήθηκαν πριν την ανάληψη υπηρεσίας στην Ένωση – Δεν εμπίπτει
(Κανονισμός Υπηρεσιακής Καταστάσεως των υπαλλήλων, άρθρο 91 § 1 και παράρτημα VIII, άρθρο 11 § 2)
Πρόταση αναγνωρίσεως συντάξιμων ετών, η οποία κοινοποιείται σε υπάλληλο για τη μεταφορά στο συνταξιοδοτικό σύστημα της Ευρωπαϊκής Ένωσης των συνταξιοδοτικών δικαιωμάτων που έχουν αποκτηθεί στο πλαίσιο άλλου συστήματος, δεν παράγει δεσμευτικά έννομα αποτελέσματα τα οποία θίγουν ευθέως και αμέσως την έννομη κατάσταση του αποδέκτη της, μεταβάλλοντάς την ουσιωδώς. Ως εκ τούτου, η εν λόγω πρόταση δεν συνιστά βλαπτική πράξη κατά την έννοια του άρθρου 91, παράγραφος 1, του ΚΥΚ.
(βλ. σκέψη 18)
Παραπομπή:
ΓΔΕΕ: αποφάσεις της 13ης Οκτωβρίου 2015, Επιτροπή κατά Verile και Gjergji, T‑104/14 P, EU:T:2015:776, σκέψη 62, και Teughels κατά Επιτροπής, T‑131/14 P, EU:T:2015:778, σκέψη 58